《戏呈喻叔奇丈》
宋代·赵蕃

平生喻工部，许我诗盟与。
迩来每见每匆匆，倚赖深春间归路。
问我自行何所去，告以吴门当小住。
问公公有故人否，为我略营薪水助。
欣然惠我书一纸，为我殷勤谈所以。
我云素书难送汝，并复因之陈骩骳。
公言于我则厚矣，枫落吴江自为累。
幸逃乌有一先生，犹胜东城老居士。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。